ટૉસ જીતીને પ્રથમ બૅટિંગમાં ઊતરેલી ખંભાતી વીસા શ્રીમાળી જૈન શરૂઆતમાં તો મજબૂત જણાઈ હતી, પરંતુ ચોથી ઓવરમાં જ ખંભાતી વીસા શ્રીમાળી જૈનના મજબૂત બૅટ્સમૅન ઋષભ દંતારાને હિરેન નિર્મલે ક્લીન બોલ્ડ કરી દીધો હતો. ત્યાર બાદ બ્રહ્મક્ષત્રિયના કૅપ્ટન ઉર્વેશ બોસમિયાએ પાંચમી પાવરઓવરમાં પહેલા બૉલે વધુ એક વિકેટ પાડીને સ્કોરને માઇનસ ૧૦ કરીને બૅટિંગ-ટીમ માટે માથાનો દુખાવો કરી દીધો હતો. છઠ્ઠી ઓવરમાં ૩૫ના સ્કોર પર ત્રીજી વિકેટ પડ્યા બાદ ખંભાતી વીસા શ્રીમાળી જૈનના ધર્મેશ ચોકસી સિવાય એકેય બૅટ્સમૅન પિચ પર ટકી શક્યો નહોતો. છેલ્લી પાંચ ઓવરમાં આખી ટીમે ૩૪ રન ઉમેરીને પાંચ વિકેટ ગુમાવતાં સ્કોર ૧૦ ઓવરના અંતે ૮ વિકેટે માત્ર ૬૯ રન રહ્યો હતો.